দুই কিলোমিটার দূর থেকে পাল্লাপাল্লি :আদালতে দেওয়া জবানবন্দি ও পুলিশের তদন্তে উঠে এসেছে মিরপুর ইসিবি চত্বর থেকেই জাবালে নূরের তিন বাসের মধ্যে শুরু হয়েছিল পাল্লাপাল্লি। আগেভাগে যাত্রী তোলা নিয়ে প্রতিযোগিতায় নামেন তিন চালক। এর মধ্যে একটি বাস পেছনে পড়ে গেলে অন্য দুই বাসের মধ্যে পাল্লা চলতে থাকে। বেপরোয়া গতিতে বাস দুটি চলতে থাকলে যাত্রীরাও আতঙ্কে চিৎকার-চেচামেচি শুরু করেন। তারা স্বাভাবিক গতিতে বাস চালাতে অনুরোধ করেন। তবে তাদের কথা পাত্তা না দিয়ে জোরে হর্ন বাজিয়ে দুই চালক ডানে-বামে এঁকেবেঁকে একে-অপরকে অতিক্রম করার মরণপণ খেলায় লিপ্ত হন। এতে দুই বাস বিমানবন্দর সড়কের ফ্লাইওভারের দু'পাশের রেলিংয়ে কয়েকবার ঘষা খায়। এ কারণে ভেঙে যায় বাসের গ্লাসও। এরপর ফ্লাইওভারের ঢালে অপেক্ষমাণ একটি বাসকে পেছন দিক থেকে অতিক্রম করতে গেলেই ঘটে সেই মর্মন্তুদ দুর্ঘটনা। প্রাণ যায় দুই শিক্ষার্থীর।